Christian Friis Bach (RV), 2023-10-27:
Tak for det, og tak til ministeren for redegørelsen.
Den giver et rigtig fint overblik over de mange initiativer, og jeg er også stolt over og glad for at se, at det nordiske samarbejde arbejder hen mod et konkurrencedygtigt Norden, et socialt bæredygtigt Norden og et grønt Norden.
Jeg har jo lovet mig selv, at jeg, hver gang jeg står på Folketingets talerstol og drøfter et lovforslag eller en redegørelse, vil tage stilling til, om jeg mener, det fremmer FN’s verdensmål.
Og der vil jeg sige entydigt, at jeg mener, at det nordiske samarbejde fremmer og vil fremme FN's verdensmål.
Det gælder endda for alle FN's verdensmål, hvis vi styrker det nordiske samarbejde og ikke mindst gør det i den ånd, der er i verdensmål 17 om stærke og internationale partnerskaber.
Men jeg vil også sige, at de her redegørelser, fordi de jo bliver sådan en lang gennemgang af dagsordener og konkrete initiativer i alle de forskellige ministerråd, nogle gange bliver lidt tekniske og opremsende.
Og jeg kunne godt have brugt en redegørelse, der måske i lidt højere grad fremhævede de fælles nordiske visioner og de danske visioner og prioriteter for samarbejdet.
Dem håber jeg vi får, når ministeren går på talerstolen.
For jeg tror og ved, at det nordiske samarbejde vil få stigende betydning i en verden, hvor der er brug for internationalt engagement og bæredygtige løsninger, fra klima og biodiversitet til social velfærd og teknologi.
Hvis vi skal påvirke verden, skal vi stå mere sammen og arbejde mere sammen.
Vi kan meget mere sammen i Norden.
Det er godt at se et fokus på den grønne omstilling i forhold til bæredygtige fødevarer, bæredygtig udvikling af fiskeri og akvakultur, mindre madspild, bioøkonomi og skov.
Her kunne jeg godt savne et nordisk samarbejde omkring det, vi nu for alvor har fået styrket i Danmark, nemlig plantebaserede løsninger, og med vores handlingsplan i Danmark synes jeg godt, man kunne have løftet det ind i det nordiske samarbejde og set, om ikke vi også kunne styrke samarbejdet i Norden om plantebaserede løsninger og omstilling i forhold til fremtidens fødevarer.
Det er godt at se de konkrete initiativer inden for plastforurening, grøn skibsfart – et område, hvor vi kan rigtig meget i Danmark, ikke mindst i Nordjylland, hvor jeg hører til – og genanvendelse af tekstiler, hvilket er noget, som vi også lægger vægt på i Radikale Venstre med vores nye udspil.
Det handler også om at kunne støtte forbrugernes mulighed for at få repareret deres tekstiler og produkter og dermed øge den cirkulære økonomi.
Der er nye initiativer på energiområdet, og det burde have langt større prioritet.
Vi ved i dag, også efter udbruddet af krigen i Ukraine, at sikkerhed også er energisikkerhed, og jeg håber, at analysen af forsyningssikkerhed og energipriser bliver fulgt op af nogle konkrete planer og initiativer.
Vi supplerer jo hinanden rigtig godt i Norden fra vandkraften i Norge til vinden i Danmark og atomkraften og biomassen i Sverige og Finland, og jeg har været på en række internationale klimatopmøder og har altid været utrolig glad for de gange, hvor de nordiske lande er gået sammen om en pavillon og har præsenteret alt det, vi kan på den grønne omstilling og energi og klima i Norden.
Det er også godt at se det fælles arbejde omkring mistrivsel blandt unge.
Jeg håber, ministeren måske vil sige lidt mere, hvis hun har mulighed for det, om den dagsorden, men også om samarbejdet om at styrke erhvervsuddannelserne og anerkendelsen af erhvervsuddannelse, kvalifikationer og fjernelse af grænsehindringer for social- og sundhedsassistenter.
Alt det her er jo virkelig vigtigt.
Hvis ikke vi kan skabe et fælles og stærkt arbejdsmarked i Norden, ved jeg ikke, hvem der kan.
Så vi skal have nedbrudt barriererne og have fokus på, at man kan bevæge sig frit og arbejde i hele Norden.
SIPRI i Sverige er jo en drivkraft, også i international fredsforskning, og det samme har man i Norge.
Vi kunne gøre det lidt bedre i Danmark, måske.
Det er en vision, vi støtter, men der er også brug for at gå endnu længere i at sætte fokus på udbredelsen af fred og forebyggelsen af konflikter, og der er initiativerne meget sparsomt beskrevet.
Her kunne jeg godt have ønsket mig et stærkere fokus og flere initiativer.
I forbindelse med den tidligere redegørelse om det norske forsvars- og sikkerhedssamarbejde fremhævede jeg jo behovet for, at Norden arbejder sammen om at bidrage til FN’s politiske missioner og fredsbevarende indsats.
Her har vi en stærk historisk rolle, et stort ansvar og rigtig mange muligheder for at arbejde sammen i Norden.
Generelt havde jeg gerne set lidt mere fokus på Norden som en international aktør.
Menneskerettighederne er under pres i hele verden.
Her har de nordiske lande altid været helt i front, når det gælder demokrati og menneskerettigheder.
Jeg har arbejdet i Genève og set, hvordan de nordiske lande, når de prøver hver for sig, ikke får resultater, men når de står sammen, kan de faktisk forandre verden og styrke menneskerettighederne og demokratiet.
Samtidig vil jeg også pege på den nordiske velfærdsmodel og velfærdssamfundene som en stor inspiration for resten af verden.
Sociale velfærdsydelser har bidraget markant til at hive en tredjedel af alle verdens fattige ud af fattigdom, og det er meget baseret på de nordiske erfaringer med alt fra ældrepensioner til børnepenge, og her vil jeg også håbe, at Danmark vil presse på for, at vi arbejder sammen om det og styrker den indsats ude i verden.